
	Ministru kabineta noteikumi Nr. 694 
Rīgā 2021. gada 19. oktobrī (prot. Nr. 70  4. §)


 
Izdoti saskaņā ar 
Būvniecības likuma 
5. panta pirmās daļas 3. punktu

Grozījumi Ministru kabineta 2015. gada 30. jūnija noteikumos Nr. 332 "Noteikumi par Latvijas būvnormatīvu LBN 221–15  "Ēku iekšējais ūdensvads un kanalizācija""

1. Izdarīt Ministru kabineta 2015. gada 30. jūnija noteikumos Nr. 332 "Noteikumi par Latvijas būvnormatīvu LBN 221–15 "Ēku iekšējais ūdensvads un kanalizācija"" (Latvijas Vēstnesis, 2015, 125. nr.; 2017, 56. nr.) šādus grozījumus: 
1.1. papildināt noteikumus ar 6. punktu šādā redakcijā:

"6. Būvniecības ieceres dokumentācijai, kura noteiktā kārtībā saskaņota (akceptēta) vai iesniegta saskaņošanai būvvaldē no 2017. gada 1. jūlija līdz 2021. gada 31. oktobrim, piemēro noteikumus redakcijā, kas bija spēkā līdz 2021. gada 31. oktobrim. Būvprojektiem, kuriem būvatļaujas izdotas līdz 2021. gada 31. oktobrim, piemēro noteikumus redakcijā, kas bija spēkā līdz 2021. gada 31. oktobrim.";

1.2. aizstāt būvnormatīva 50.1 punktā tekstu "standartam LVS 187:2007 "Ugunsdzēsības hidrantu nacionālās prasības"" ar tekstu "standartam LVS 187:2020 "Nacionālās prasības ugunsdzēsības hidrantu projektēšanai, izbūvei, nodošanai ekspluatācijā un ekspluatācijai""; 
1.3. papildināt būvnormatīvu ar 59.1 punktu šādā redakcijā:

"59.1 Būvēs ar automātisko ūdens ugunsdzēsības sistēmu, ugunsdzēsības sūkņu stacijā starp ugunsdzēsības sūkņiem un trauksmes vārstiem paredz divus ūdens ievadus ūdens padevei sistēmā no būves ārpuses ar ugunsdzēsības tehnikas palīdzību. Ūdens ievadu diametrs ir 80 mm, un tie aprīkoti ar vienvirziena vārstiem. Pieslēgumus ūdens padevei izvieto ārpus būves uz ēkas ārsienas. Pieslēgumus nodrošina ar 80 mm diametra Bogdanova tipa savienotājgalviņām.";

1.4. izteikt būvnormatīva 62. punktu šādā redakcijā:

"62. Ugunsdzēsības krānus izvieto speciālos brīvi atveramos skapjos, nišās vai atklāti 1,20–1,50 m augstumā virs telpas grīdas līmeņa. Izvietojot krānus atklāti, ugunsdzēsības šļūteni ar stobru izvieto speciālajā ierīcē.";

1.5. papildināt būvnormatīva 7. nodaļu ar 65.1 punktu šādā redakcijā:

"65.1 Iekšējam ūdensapgādes tīklam nodrošina summāro aprēķināto ūdens patēriņu, kas nepieciešams stacionārajām ugunsdzēsības sistēmām, kuras darbojas vienlaikus.";

1.6. papildināt būvnormatīvu ar 174.1 punktu šādā redakcijā:

"174.1 Ugunsdzēsības sūkņu elektroapgādes kabeļiem nodrošina darbspējas automātisku kontroli.";

1.7. papildināt būvnormatīvu ar 178.1 punktu šādā redakcijā:

"178.1 Ugunsdzēsības sūknim un elektroaizbīdnim, kas izvietots uz ūdens ievada apvadlīnijas, nodrošina vadības ķēžu darbspējas automātisku kontroli."

2. Noteikumi stājas spēkā 2021. gada 1. novembrī.

